
BG Industry Map: Министерство на икономиката, ИАНМСП и БРАИТ представят първия мапинг на българската индустрия

· Изпълнителната агенция за насърчаване на малките и средните предприятия (ИАНМСП)  в партньорство с Българската работодателска асоциация Иновативни технологии (БРАИТ) изготви проучване на 14 от водещите индустрии в страната
· Картите на 14 индустрии с близо 600 хил. заети лица показват оборот от 36 млрд. евро 
· Всички карти са свободно достъпни в електронен формат и за сваляне
· Картите са налични на адрес https://bgindustrymap.com/bg/ 
София, 10 септември 2020 г. 
В изпълнение на договор с Изпълнителната агенция за насърчаване на малките и средните предприятия Българската работодателска асоциация Иновативни технологии (БРАИТ) изготви бази с данни и подробни карти на 14 предварително избрани индустрии в страната. Те са избрани във връзка с изпълнението на Националната стратегия за насърчаване на малките и средни предприятия 2014-2020 г. и на Иновационната стратегия за интелигентна специализация. 
Липсата на адекватно картографиране на българската икономика по региони, по сектори и по фирми досега винаги е създавало трудности при обхващането на цялостната картина в бизнес сектора. Реализирането на този проект за електронни и графични услуги дава възможност за по-лесно и достъпно боравене с данните и филтриране по район, брой заети, финансов резултат, при това безплатно и достъпно за всеки, който има нужда от данните.
Картографирането на индустрията е свободно достъпно на адрес https://bgindustrymap.com/bg/, а сайтът е разработен специално за целта на проекта и позволява избор на една, няколко или всички индустрии, които визуализират на картата на страната всеки производител в конкретния сектор. 
BG Industry Map позволява още да се избира между представяне по брой заети лица или оборот, търсене по име на фирмата във всички или конкретно избран сектор, като предоставя информация за ЕИК, брой служители, приходи и нетен резултат на всяка една фирма. В секцията за сваляне са достъпни удобни за печат карти.
Картите обхващат следните индустрии:
· Автомобилна

· IT
· Аутсорсинг

· Енергийна

· Машинна

· Мехатроника

· Хранително-вкусова

· Козметична

· Текстилна

· Водна и морска

· Мебелна

· Биотехнологии

· Възобновяеми енергийни източници

· Образователна

Българска работодателска асоциация Иновативни технологии (БРАИТ) е учредена на 5 февруари 2020 в София като приемник на Асоциацията на бизнес клъстерите. БРАИТ си поставя за цел да способства за развитието и укрепването на индустриалните сектори с висока добавена стойност, свързани с иновативни технологии в различни области. Организацията има амбицията да хармонизира клъстерните политики и да работи за подобряване на икономическото развитие в партньорство с правителството и държавните институции. Инициатори за създаването на БРАИТ са организации от най-значимите индустрии в България: Аутомотив, IT, Образователна, Енергийна, Мебелна, Морска и сектор Здравеопазване.

Сред членовете на БРАИТ са най-големите компании в изброените индустрии, които задават тенденциите и определят посоката на технологично развитие в европейски и световен мащаб. Такива са компании като Bosch, Etem Gestamp, Festo, SAP Labs, Sensata, Visteon Electronics, VMware.

Членовете инициатори за създаването на БРАИТ са: Аутомотив Клъстер България, Българска Асоциация по Информационни Технологии /БАИТ/, Българска асоциация на софтуерните компании /БАСКОМ/, Биотехнологичен и здравен клъстер, Български мебелен клъстер, Индустриален клъстер електромобили, Индустриален клъстер Средногорие, Национален куриерски клъстер, Клъстер възобновяеми енергийни източници, Клъстер за здравен туризъм – България, Клъстер за развитие и обучение на лекари по дентална и хуманна медицина, Клъстер Зелена синергия, Клъстер изкуствен интелект България, Клъстер информационни и комуникационни технологии, Клъстер Информационни и комуникационни технологии Бургас, Клъстер Информационни и комуникационни технологии Пловдив, Клъстер Мехатроника и автоматизация, Морски клъстър България, Клъстер на здравните региони, Клъстер Тракия икономическа зона, Клъстер Тракия – Образователно квалификационен хъб, Черноморски енергиен клъстер, Клъстер Хоризонтално интегрирани технологии и системи и др.

111B Tsarigradsko Shose Blvd., Sofia Tech Park, Incubator Building, fl. 3, 1784 Sofia, Bulgaria, Tel: +359 877 444 768

